เมืองไทยประกันภัยบุกรากหญ้า
เมืองไทยประกันภัยตะลุยกวาดฐานลูกค้ารายย่อยเข้าพอร์ต 1 ล้านรายภายในสิ้นปี 53 เตรียมวางเครือข่ายบริการเพิ่มอีก 7 จุด
3 มี.ค. 2553

เมืองไทยประกันภัยตะลุยกวาดฐานลูกค้ารายย่อยเข้าพอร์ต 1 ล้านรายภายในสิ้นปี 53 เตรียมวางเครือข่ายบริการเพิ่มอีก 7 จุด
นางกฤตยา  ล่ำซำ กรรมการผู้จัดการ บริษัท เมืองไทยประกันภัย เปิดเผยว่า ปี 2553 บริษัทเตรียมขยายฐานลูกค้ารายย่อยให้มากกว่า 1 ล้านราย จากปัจจุบันที่มีอยู่ประมาณ 6 แสนราย และตั้งเป้าเบี้ยรับรวมเพิ่มขึ้น 10-15% เป็น 4,650 ล้านบาท โดยกลยุทธ์ที่จะนำไปสู่เป้าหมายดังกล่าวประกอบด้วย การลงทุนต่อเนื่องในการขยายศูนย์บริการตามภาคต่างๆ เพิ่มเติม อีก 5 แห่ง รวมเป็น 12 แห่ง ตามหัวเมืองรอง เช่น จังหวัดบุรีรัมย์ ภูเก็ต สุราษฏร์ธานี นครปฐม รองรับการบริการ และงานด้านฝึกอบรมการขาย
นอกจากนี้ จะลงทุนในระบบเทคโนโลยีสารสนเทศ(ไอที) ส่วนหน้า ที่คาดว่าจะให้บริการได้ภายในไตรมาส 2 ซึ่งจะทำให้กระบวนการทำงานลดลง เช่น การให้บริการเคลมสินไหมรถยนต์ผ่านออนไลน์ การบริการจะมีประสิทธิภาพเพิ่มขึ้น และรองรับการขยายตัวของงานจากพันธมิตรรายใหม่ขนาดใหญ่ที่จะเพิ่มขึ้นมาอีกประมาณ 2 บริษัท จากปัจจุบันมีห้างคาร์ฟูร์ บริษัทดีแทค บริษัทซิงเกอร์ สายการบินนกแอร์ ธนาคารกสิกรไทย ธนาคารอิสลาม ธนาคารเอสเอ็มอีแบงก์  บริษัทนายหน้าประกันภัย ซึ่งจะมีการรุกเข้าไปในกลุ่มลูกค้าพิเศษเพิ่มขึ้น
“นอกจากนี้เราจะทำการขยายตลาดผ่านตัวแทนเพราะถือว่าเป็นตลาดที่กระจายความเสี่ยงได้ดีที่สุด ซึ่งเรื่องช่องทางการตลาดและการพัฒนาผลิตภัณฑ์ใหม่ คุณนวลพรรณ ล่ำซำ ได้กลับเข้ามาดูแลในตำแหน่ง กรรมการผู้จัดการ อีกคนหนึ่งของบริษัท เพื่อดูแลด้านนี้โดยเฉพาะ ถือว่าเป็นบริษัทเดียวที่มีกรรมการผู้จัดการถึง 2 คน ส่วนตัวดิฉันจะดูแลงานปฏิบัติการภายใน”นางกฤตยา กล่าว